Taalgebruik: Woorde wat dikwels verwar wordArgieffoto (happy-pregnancy.blogspot.com) Woorde kan soms verwarrend wees as hulle na mekaar lyk, maar verskillende betekenisse het. Hier is enkele voorbeelde: aaneen/aan een Dit reën aaneen – ons gaan wegspoel! Ek kon net aan een rede dink. Ek gaan net aan een werk, jy kan aan die res werk. aangaan/voortgaan Daar staan so baie mense rond – ek wonder wat daar aangaan? Die beseerde kan weer speel – julle kan weer voortgaan met die wedstryd. aankondig/afkondig Hulle gaan die naweek hul verlowing aankondig. Sal jy asseblief afkondig dat die worsrolletjies nou halfprys is? aanmeld/meld/vermeld Almal wat wil deelneem, kan môre by my aanmeld. In sy berig meld die joernalis dat daar gevegte in die noorde was. Vermeld die verslag enigiets van die president? aanmerking/opmerking Ek het niks van jou nare aanmerking gehou nie. Ná jou nuttige opmerking het ek die inleiding van die verslag verander. aantal/getal Dis moeilik om te skat of die aantal mense meer as ŉ duisend was. Ons kan die getal besoekers in die besoekersboek kry. afkeer/afkeur Sy het ŉ afkeer van vertonerigheid. (Nie *afkeur nie) Ek is bevrees ek moet die uitstappie afkeur as daar nie ŉ onderwyser by is nie. Afrikaansonderwyser/Afrikaanse onderwyser Ons Afrikaansonderwyser kon ons inspireer met sy voordrag van gedigte. Gelukkig het ek ŉ Afrikaanse onderwyser vir wiskunde gehad. andersins/andersyds Daar is steeds min kos vir die vee in die veld weens die droogte; andersins hou ons kop bo water met die boerdery. Die onderwyser is enersyds vervelig; andersyds ken hy die vak wel goed. Hierdie inligting is oorspronklik in Pharos Afrikaansgids gepubliseer. Skaf gerus dié gids aan: Uitgewer: Pharos Prys: R295-00* *Prys onderhewig aan verandering Koop die boek nou by Graffiti Boeke vir slegs R236-00